Vruntlike grute und wes ik gudes vormach. Wetet, leven vrundes, dat min dener Hans Wrede heft mi to kennende gegeven sine sake tuschen Matias ut der Mynte und em, des gi hebben van Matias borgen genomen vor namaninge. Ik bidde ju vruntliken, dat gi manen juwe borgen, dat se ju inbrengen de werde van dem gelde und de rente van dem gelde van so maninge jaren, alset Matias under gehat hevet, und antwardet dat Hans Wreden, mime dener. Heft Matias edder jemant dar icht to seggende de spreke en an mit rechte und schedet se mit juwen Lubeschen rechte. Weme dat nicht behaget, de scheldet to Lubeke. Item bidde ik ju, dat gi em behulplik und vorderlik willen sin umme miner bede willen in allen saken, dar he ju to behovet. Gode siit befolen to ewigen tiiden. Gescreven to Wyborch des midwekens vor unser leven vrouwen. Bi mi Kersten Niclesson, ritter. Adress: Den ersamen, vorsichtigen luden, borgermestern und radmen to Revel, kome desse bref etc.